CELEX: 32010D0463
Language: ro
Date: 2010-08-20 00:00:00
Title: 2010/463/UE: Decizia Comisiei din 20 august 2010 de modificare a Deciziilor 92/260/CEE, 93/195/CEE, 93/197/CEE și 2004/211/CE privind admiterea temporară, reintroducerea după exportul temporar și importurile de cai înregistrați, precum și importurile de material seminal de la specia ecvină provenind din anumite părți ale Egiptului [notificată cu numărul C(2010) 5703]  Text cu relevanță pentru SEE

21.8.2010   
            
            
               RO
            
            
               Jurnalul Oficial al Uniunii Europene
            
            
               L 220/74
            
         DECIZIA COMISIEI
   din 20 august 2010
   de modificare a Deciziilor 92/260/CEE, 93/195/CEE, 93/197/CEE și 2004/211/CE privind admiterea temporară, reintroducerea după exportul temporar și importurile de cai înregistrați, precum și importurile de material seminal de la specia ecvină provenind din anumite părți ale Egiptului
   [notificată cu numărul C(2010) 5703]
   (Text cu relevanță pentru SEE)
   (2010/463/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 90/426/CEE a Consiliului din 26 iunie 1990 privind condițiile de sănătate animală care reglementează circulația și importul de ecvidee provenind din țări terțe (1), în special articolul 12 alineatele (1) și (4), articolul 15 litera (a), articolul 16 și articolul 19 teza introductivă și punctele (i) și (ii),
   având în vedere Directiva 92/65/CEE a Consiliului din 13 iulie 1992 de definire a cerințelor de sănătate animală care reglementează schimburile și importurile în Comunitate de animale, material seminal, ovule și embrioni care nu se supun, în ceea ce privește cerințele de sănătate animală, reglementărilor comunitare speciale prevăzute în anexa A punctul I la Directiva 90/425/CEE (2), în special articolul 17 alineatul (3) litera (a),
   întrucât:
   
               (1)
            
            
               Decizia 92/260/CEE a Comisiei din 10 aprilie 1992 privind măsurile sanitare și certificarea veterinară pentru admiterea temporară a cailor înregistrați (3) stabilește o listă de țări terțe din care este autorizată admiterea temporară în Uniune a acestor cai și cerințele privind certificarea. Lista, prezentată în anexa I la decizia menționată anterior, încadrează, de asemenea, acele țări terțe și părți ale acestora în anumite grupe sanitare de la A la F. Unele părți din Egipt sunt în prezent incluse în grupa sanitară E.
            
         
               (2)
            
            
               Decizia 93/195/CEE a Comisiei din 2 februarie 1993 privind condițiile de sănătate animală și certificarea veterinară pentru reintroducerea cailor înregistrați pentru curse, competiții si evenimente culturale, după exportul temporar (4) stabilește o listă de țări terțe din care este autorizată reintroducerea în Uniune a acestor cai și cerințele privind certificarea. Lista, prezentată în anexa I la decizia menționată anterior, încadrează, de asemenea, acele țări terțe și părți ale acestora în anumite grupe sanitare de la A la E. Unele părți din Egipt sunt în prezent incluse în grupa sanitară E.
            
         
               (3)
            
            
               Decizia 93/197/CEE a Comisiei din 5 februarie 1993 privind condițiile de sănătate animală și certificarea veterinară la importul de ecvidee înregistrate și ecvidee pentru reproducție și producție (5) stabilește o listă de țări terțe din care sunt autorizate importurile în Uniune de aceste ecvidee și cerințele privind certificarea. Lista, prezentată în anexa I la decizia menționată anterior, încadrează, de asemenea, acele țări terțe și părți ale acestora în anumite grupe sanitare de la A la G. Unele părți din Egipt sunt în prezent incluse în grupa sanitară E pentru importurile în Uniune de cai înregistrați.
            
         
               (4)
            
            
               Decizia 2004/211/CE a Comisiei din 6 ianuarie 2004 de elaborare a listei țărilor terțe și a părților din teritoriile acestor țări din care statele membre autorizează importurile de ecvidee vii și de material seminal, de ovule și embrioni din specia ecvină (6) stabilește o listă de țări terțe sau părți din teritoriile acestora din care statele membre autorizează importurile de ecvidee și de material seminal, de ovule și embrioni de animale din specia ecvină și precizează celelalte condiții aplicabile acestor importuri. Aceste condiții sunt prevăzute ținând cont de diferitele grupe sanitare stabilite în Deciziile 92/260/CEE, 93/195/CEE și 93/197/CEE și sunt menționate în coloana 5 din anexa I la Decizia 2004/211/CE.
            
         
               (5)
            
            
               În iunie 2010, Comisia a efectuat o inspecție veterinară în Egipt. Rezultatele inspecției au fost nesatisfăcătoare. S-a identificat o serie de deficiențe considerabile privind controalele referitoare la circulația ecvideelor din alte părți ale Egiptului către zonele prezentate în Decizia 2004/211/CE ca fiind eligibile pentru exportul în Uniune, privind procedurile de certificare și politica acestei țări terțe referitoare la importurile de ecvidee din zone infectate sau care prezintă un risc de infecție cu pesta cabalină africană.
            
         
               (6)
            
            
               Această situație poate constitui un risc grav pentru sănătatea animalelor din populația ecvină din Uniune și, prin urmare, ar trebui să se suspende admiterea temporară, reintroducerea după exportul temporar și importurile în Uniune de cai înregistrați, precum și importurile de material seminal de la animale din specia ecvină provenind din Egipt.
            
         
               (7)
            
            
               Prin urmare, Deciziile 92/260/CEE, 93/195/CEE, 93/197/CEE și 2004/211/CE ar trebui modificate în consecință.
            
         
               (8)
            
            
               Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
            
         ADOPTĂ PREZENTA DECIZIE:
   Articolul 1
   În anexa I la Decizia 92/260/CEE, se elimină mențiunea referitoare la Egipt din grupa sanitară E.
   Articolul 2
   În anexa I la Decizia 93/195/CEE, se elimină mențiunea referitoare la Egipt din grupa sanitară E.
   Articolul 3
   În anexa I la Decizia 93/197/CEE, se elimină mențiunea referitoare la Egipt din grupa sanitară E.
   Articolul 4
   În anexa I la Decizia 2004/211/CE, rubrica referitoare la Egipt se înlocuiește cu următorul text:
   
      
                  „EG
               
               
                  Egipt
               
               
                  EG-0
               
               
                  Întreaga țară
               
               
                  —
               
               
                  —
               
               
                  —
               
               
                  —
               
               
                  —
               
               
                  —
               
               
                  —
               
               
                  —
               
               
                  —
               
               
                  —
               
               
                  —
               
            
                  EG-1
               
               
                  Guvernoratele Alexandria, Beheira, Krafr el Sheikh, Damietta, Dakahlia, Port-Said, Sharkia, Gharbia, Menoufia, Kalioubia, Ishmailia, Sinaiul de Nord, Sinaiul de Sud, Cairo (ca zona metropolitană Cairo, inclusiv orașul Gizeh), Suez, Marsa Martrouh, Fayoum, Gizeh și Beni Suef
               
               
                  —
               
               
                  —
               
               
                  —
               
               
                  —
               
               
                  —
               
               
                  —
               
               
                  —
               
               
                  —
               
               
                  —
               
               
                  —
               
               
                  —”
               
            
   Articolul 5
   Prezenta decizie se adresează statelor membre.
   
      Adoptată la Bruxelles, 20 august 2010.
      
         
            Pentru Comisie
         
         John DALLI
         
            Membru al Comisiei
         
      
   
   
      (1)  JO L 224, 18.8.1990, p. 42.
   
      (2)  JO L 268, 14.9.1992, p. 54.
   
      (3)  JO L 130, 15.5.1992, p. 67.
   
      (4)  JO L 86, 6.4.1993, p. 1.
   
      (5)  JO L 86, 6.4.1993, p. 16.
   
      (6)  JO L 73, 11.3.2004, p. 1.